USA rejser svindeltiltale mod Huawei

Den amerikanske anklagemyndighed har nu offentliggjort, at de rejser tiltale mod kinesiske Huawei og selskabets finansdirektør Meng Wanzhou – og anklagerne er mange og voldsomme; de inkluderer både banksvindel og tyveri af teknologi. Kineserne benægter og kalder anklagen for ”uretfærdig og umoralsk”.

Tonen fra den amerikanske anklagemyndighed er yderst skarp:

– I årevis har kinesiske firmaer brudt vores eksportlove og undergravet sanktioner. Ofte bruges amerikanske finansielle systemer til at lette deres ulovlige aktiviteter. Dette skal stoppe”, sagde den amerikanske handelsminister Wilbur Ross i forbindelse med anklagerens beslutning.

Huawei anklages blandt andet for at brudt den amerikanske handelsembargo mod Iran ved at sælge teknologi gennem firmaet Skycom, der ejes af firmaet. Samtidig anklages Huawei og finansdirektøren Meng Wanzhou for at forsøge at skjule for bankerne, at den kinesiske gigant ejer Skycom.

I en særskilt sag anklages kineserne også for at have stjålet forretningshemmeligheder fra den amerikanske filial af teleselskabet T-Mobile.

Huawei er skuffet

Huawei benægter beskyldningerne mod både selskabet og mod finansdirektøren. Huawei siger i en erklæring, at de er ”skuffet over anklagerne” og skriver videre, at de ikke har begået ”nogen af de påståede overtrædelser”, ligesom de ”ikke er bekendt med nogen forseelser begået af fr. Meng”.

De amerikanske myndigheder går efter at få udleveret Meng Wanzhou fra Canada, hvor hun sidder i husarrest efter at være blevet anholdt i starten af december sidste år.

Anklagen kan læses i sin helhed her.

USA rejser svindeltiltale mod Huawei